The Wire

The Wire είναι ο τίτλος Αμερικανικής δραματικής τηλεοπτικής σειράς του HBO, που δημιουργήθηκε και γράφτηκε από τον δημοφιλή συγγραφέα και δημοσιογράφο Ντέιβιντ Σάιμον. Η σειρά έκανε πρεμιέρα στις 2 Ιουνίου 2002 και τελείωσε 9 Μαρτίου 2008, αποτελούμενη από 60 επεισόδια και 5 κύκλους. Ο Σάιμον έχει αναφέρει ότι η σειρά είναι βασισμένη στις εμπειρίες του φίλου του, συγγραφέα και καθηγητή σε σχολείο, Εντ Μπερνς.

Υπόβαθρο 

Τοποθετημένο στην Βαλτιμόρη, το The Wire ακολουθεί ένα πρωτότυπο σύστημα αφήγησης. Η σειρά εστιάζει στην σχέση των πολιτών και των εγκληματιών με την επιβολή του νόμου. Ο κάθε κύκλος εξετάζει αυτό το θέμα από μια διαφορετική οπτική γωνία: το εμπόριο ναρκωτικών, το σύστημα του λιμανιού και τους λιμενεργάτες, την διεφθαρμένη κυβέρνηση της πόλης, το σύστημα εκπαίδευσης στην πόλη και την δημοσιογραφία στον πρώτο, τον δεύτερο, τον τρίτο, τον τέταρτο και τον πέμπτο κύκλο αντίστοιχα. Επίσης, επεκτείνει τα storylines και τα story arcs των χαρακτήρων από τους προηγούμενους κύκλους. Οι χαρακτήρες είναι πάρα πολλοί και τους υποδύονται κυρίως άγνωστοι (την περίοδο που εμφανίστηκαν στην σειρά) ηθοποιοί ή πραγματικοί εγκληματίες, πολιτικοί, αστυνομικοί ή απλοί πολίτες από την Βαλτιμόρη.

Ύφος και ρεαλισμός 

Ένας από τους βασικούς στόχους των  δημιουργών της σειράς ήταν να απεικονίσουν με ρεαλισμό μια Αμερικανική πόλη. Ο Σάιμον και ο Μπερνς είχαν περάσει και οι δύο χρόνια στους δρόμους της Βαλτιμόρης για έρευνες γραφής βιβλίων. Ένωσαν τις εμπειρίες τους για να δημιουργήσουν την σειρά.

Κεντρικό ρόλο στην δημιουργία μιας "ρεαλιστικής σειράς" ήταν η δημιουργία ρεαλιστικών χαρακτήρων. Ο Σάιμον έχει δηλώσει ότι η πλειοψηφία αυτών είναι βασισμένοι σε ιστορικά πρόσωπα. Για παράδειγμα, ο δημοφιλής χαρακτήρας του Ομάρ Λιτλ, ληστής των κερδών των εμπόρων ναρκωτικών και της Μαφίας, είναι βασισμένος στον Ντόνι Άντριους. Ο Μάρτιν Ο'Μάλι ενέπνευσε τον χαρακτήρα του Τόμι Καρτσέτι, Ιταλοαμερικανού φιλόδοξου πολιτικού και συνεργάτη της Μαφίας. Οι δημιουργοί συχνά προσλάμβαναν ερασιτέχνες ηθοποιούς από την Βαλτιμόρη να ενσαρκώσουν κύριους χαρακτήρες, ώστε να δείξουν "τα πρόσωπα και τις φωνές της πόλης". Στην σειρά ακούγονται και αρκετές βρισιές, πράγμα το οποίο έχει οδηγήσει σε επικρίσεις κατά των δημιουργών.

Σύμφωνα με τους δημιουργούς, οι αστυνομικοί της σειράς διαφέρουν από αυτούς των άλλων σειρών και ταινιών, γιατί "το κίνητρο τους δεν είναι να προστατέψουν τους πολίτες, αλλά η απληστία και η ανάγκη τους να αποδείξουν ότι είναι εξυπνότεροι από τους εγκληματίες και τους φυγάδες στην σειρά". Οι εγκληματίες παρουσιάζονται με ανθρώπινα χαρακτηριστικά, ενώ δεν παρουσιάζονται ούτε ως καλοί, όπως συμβαίνει με άλλες αστυνομικές ταινίες ή σειρές. Η σειρά επίσης επικρίνει τους πολιτικούς και την εκπαίδευση.

Κριτικές  

Το The Wire έλαβε διθυραμβικές κριτικές από τους κριτικούς τηλεόρασης κυρίως λόγω του λογοτεχνικού του ύφους, των ερμηνειών και της ρεαλιστικής απεικόνισης της πολιτικής του σήμερα, καθώς και της καθημερινής ζωής για τους ανθρώπους ανεξαρτήτως ηλικίας, ράτσας ή φύλου. 

Η ιστοσελίδα κριτικών Metacritic έδωσε βαθμολογία 79/100, 95/100, 98/100, 98/100 και 89/100 στον πρώτο, δεύτερο, τρίτο, τέταρτο και πέμπτο κύκλο της σειράς αντίστοιχα.

Βραβεία, υποψηφιότητες και κληρονομιά 

Το The Wire δεν κέρδισε ποτέ κάποιο σημαντικό τηλεοπτικό βραβείο, λαμβάνοντας μόνο δύο υποψηφιότητες Βραβείων Έμμυ και έχοντας αρχικά μέτρια θεαματικότητα. Παρόλα αυτά, η σειρά θεωρείται σήμερα μια από τις σημαντικότερες τηλεοπτικές σειρές όλων των εποχών.

Παραπομπές

Πηγές 

 σου τρυπήσει το μυαλό: Η κορυφαία σειρά όλων των εποχών που πρέπει άμεσα να ξεκινήσεις

Αμερικανικές τηλεοπτικές σειρές
Τηλεοπτικές σειρές του HBO
Δραματικές σειρές
Αστυνομικές σειρές
Τηλεοπτικές σειρές σχετιζόμενες με το οργανωμένο έγκλημα